การเพิ่มพื้นที่สีเขียวเสริมสร้างสภาพแวดล้อมในเมืองใหญ่ "การรวมสวนสาธารณะ 3 แห่ง"
การเพิ่มพื้นที่สีเขียวเสริมสร้างสภาพแวดล้อมในเมืองใหญ่ถือเป็นหน้าที่ของหน่วยงานภาครัฐ ในการทำให้ชุมชนเมืองเป็นเมืองที่ร่มรื่นสวยงามและน่าอยู่ 
กรุงเทพมหานคร เป็นเมืองหลวงที่มีประชากรมากที่สุดในประเทศไทย  และเป็นเมืองที่ดึงดูดผู้คนจากท้องถิ่นต่างๆ ทั่วประเทศหลั่งไหลเข้ามาประกอบอาชีพและประกอบกิจกรรมต่างๆ ปัญหาที่ตามมา คือ เกิดความแออัดของที่อยู่อาศัย ส่งผลกระทบต่อสุขภาพของผู้อาศัยในเมืองทั้งทางตรงและทางอ้อม ซึ่งที่ผ่านมาจะเห็นว่าหน่วยงานภาครัฐและภาคเอกชน ยังคงมุ่งมั่นในการเพิ่มพื้นที่สีเขียวทั้งในระดับประเทศและระดับชุมชน 
กรุงเทพมหานครก็เป็นอีกหนึ่งหน่วยงานที่มีเป้าหมายให้ชาวกรุงได้อยู่ในสภาพแวดล้อมที่ดี  ใกล้ชิดธรรมชาติ  ซึ่งลมหายใจของชาวกรุงกำลังจะปลอดโปร่งและโล่งขึ้น ด้วยการรวมสวนสาธารณะทั้ง 3 แห่ง  ให้เป็น “อุทยานสวนจตุจักร” ทั้งนี้เมื่อพ.ศ.2544  พระบาทสมเด็จพระปรมินทรมหาภูมิพลอดุลยเดช บรมนาถบพิตร  ทรงมีพระราชกระแสรับสั่งว่าสมควรที่รวมสวนสาธารณะทั้ง 3 แห่ง ให้เป็นสวนเดียวกัน  ประกอบด้วย สวนสมเด็จพระนางเจ้าสิริกิติ์  สวนวชิรเบญจทัศ และสวนจตุจักร   โดยพระราชทานชื่อว่า “อุทยานสวนจตุจักร” 
กรุงเทพมหานครจึงได้ดำเนินโครงการปรับปรุงทางเชื่อมสวนสาธารณะทั้ง 3 แห่ง ได้แก่ สวนสมเด็จพระนางเจ้าสิริกิติ์ พื้นที่ 196 ไร่ สวนวชิรเบญทัศ  พื้นที่ 375 ไร่  และสวนจตุจักร พื้นที่ 155 ไร่  เมื่อรวมเป็นอุทยานสวนจตุจักรแล้ว  จะเป็นสวนขนาดใหญ่มีพื้นที่รวมกว่า 727 ไร่
  นายจักกพันธ์ ผิวงาม รองผู้ว่าราชการกรุงเทพมหานคร เปิดเผยว่า  กรุงเทพมหานคร โดยสำนักสิ่งแวดล้อมได้ดำเนินโครงการปรับปรุงทางเชื่อมสวนสาธารณะ 3 แห่ง  ขณะนี้ผู้รับจ้างได้ดำเนินการเสร็จเรียบร้อยแล้ว โดยผู้รับจ้างจะส่งมอบงานในวันที่ 10 ธันวาคมนี้
นอกจากการเพิ่มพื้นที่สีเขียวเพื่อแก้ปัญหาสิ่งแวดล้อมช่วยกรองมลพิษแล้ว กรุงเทพมหานคร ยังได้ดำเนินการปรับปรุงทางเดินวิ่งภายในสวนวชิรเบญทัศ ความยาว 5,100 เมตร และปรับปรุงผิวจราจรที่ชำรุดเสียหาย ความยาว 1,500 เมตร  เพื่อความปลอดภัยและอำนวยความสะดวกแก่ประชาชนที่เข้ามาออกกำลังกาย และเมื่อโครงการปรับปรุงทางเชื่อมสวนสาธารณะ 3 แห่ง แล้วเสร็จ เป็น “อุทยานสวนจตุจักร” ในรูปแบบสวนสาธารณะระดับมหานคร ประชาชนสามารถเดินทางเข้าไปใช้บริการ เพื่อพักผ่อน ออกกำลังกายและทำกิจกรรมร่วมกันกับครอบครัวในวันหยุด รวมทั้งเป็นแหล่งศึกษาค้นคว้าเรียนรู้ทางธรรมชาติสำหรับเด็ก เยาวชนและประชาชนทั่วไปอีกด้วย